*Ηράκλειο, 30 Απριλίου 2025*

**ΔΕΛΤΙΟ ΤΥΠΟΥ**

**Το ΙΤΕ δέχεται προτάσεις για το Βραβείο Εξαίρετης Πανεπιστημιακής Διδασκαλίας εις μνήμην Β. Ξανθόπουλου-Στ. Πνευματικού για το 2025**

Το ΙΤΕ προκηρύσσει για 34η χρονιά το Βραβείο Εξαίρετης Πανεπιστημιακής Διδασκαλίας εις μνήμην Βασίλη Ξανθόπουλου και Στέφανου Πνευματικού.

Ο Πρόεδρος του ΙΤΕ, καθ. **Βασίλης Χαρμανδάρης** δήλωσε σχετικά: *«****Το******Ίδρυμα Τεχνολογίας και Έρευνας****, τιμώντας τη μνήμη, την προσφορά και τη θυσία των* ***Βασίλη Ξανθόπουλου*** *και* ***Στέφανου Πνευματικού*** *– καθηγητών του Πανεπιστημίου Κρήτης και μελών του ΙΤΕ, που δολοφονήθηκαν στο Ηράκλειο στις 27 Νοεμβρίου 1990 κατά τη διάρκεια σεμιναρίου – θέσπισε το Βραβείο Εξαίρετης Πανεπιστημιακής Διδασκαλίας στη μνήμη τους. Από το 1991, το Βραβείο απονέμεται ετησίως σε διακεκριμένους πανεπιστημιακούς, επιλεγμένους από επιτροπή με ευρύ επιστημονικό υπόβαθρο.»*

Για το **2025**, γίνονται αποδεκτές προτάσεις που εμπίπτουν στον θεματικό κύκλο των **Κοινωνικών και Ανθρωπιστικών Επιστημών**.

**Καταληκτική ημερομηνία είναι η Παρασκευή, 18 Ιουλίου 2025**.

Η Πρόεδρος της Επιτροπής Βραβείου, καθ. **Μαρία Ευθυμίου** τονίζει τον ορισμό της Εξαίρετης Διδασκαλίας έτσι όπως περιγράφεται στο καταστατικό του Βραβείου:

 *«Η Εξαίρετη Πανεπιστημιακή Διδασκαλία περιλαμβάνει κάθε δραστηριότητα που εμπνέει τους φοιτητές, τους καθοδηγεί στην έρευνα, ανοίγει νέους επιστημονικούς ορίζοντες και τους μεταδίδει το ήθος και την ανιδιοτελή αναζήτηση της αλήθειας.**»*

Το βραβείο μπορούν να λάβουν μέλη ΔEΠ των ελληνικών AEI, ειδικοί επιστήμονες και άλλο διδακτικό προσωπικό, μέλη ερευνητικών κέντρων με πανεπιστημιακό διδακτικό έργο, καθώς και όσοι είχαν στο παρελθόν κάποια από τις παραπάνω ιδιότητες (π.χ., ομότιμοι καθηγητές). Tο βραβείο, ωστόσο, απονέμεται μόνο σε ζώντες.

Οι προτάσεις υποβάλλονται από πρόσωπο ή πρόσωπα (π.χ., διδάσκοντες ή διδασκομένους) που γνωρίζουν το διδακτικό έργο των προτεινομένων. Η πρόταση είναι επιθυμητό να περιλαμβάνει μία επιστολή (ή επιστολές) που να αιτιολογούν τον λόγο που το συγκεκριμένο άτομο είναι κατάλληλο να λάβει το βραβείο και να συνοδεύεται από ένα βιογραφικό σημείωμά του.

**Πληροφορίες υποβολής πρότασης για το Βραβείο:** <https://www.forth.gr/el/content/Basilis-Xanthopoulos--Stephanos-Pnevmatikos-Award.60/>